(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΣΤ΄

Δευτέρα 26 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος:, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Υγείας, σχετικά με τη μεταφορά και λειτουργία της 3ης Πανεπιστημιακής Καρδιολογικής Κλινικής από το «Λαϊκό» Νοσοκομείο στο Νοσοκομείο «Ευαγγελισμός»., σελ.
 β) Προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις πρόσφατες καταστροφικές πλημμύρες στην Πελοπόννησο., σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
α) Οι Υπουργοί Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας Ασφάλισης και Κοινωνικής Αλληλεγγύης, καθώς και οι Αναπληρωτές Υπουργοί Οικονομικών, Περιβάλλοντος και Ενέργειας κατέθεσαν στις 23-9-2016 σχέδιο νόμου: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας Ασφάλισης και Κοινωνικής Αλληλεγγύης για την εφαρμογή της Συμφωνίας Δημοσιονομικών Στόχων και Διαρθρωτικών Μεταρρυθμίσεων»., σελ.
 β) Οι Υπουργοί Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, καθώς και ο Αναπληρωτής Υπουργός Οικονομικών κατέθεσαν σήμερα, 26-9-2016, σχέδιο νόμου: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή πληροφοριών Χρηματοοικονομικών Λογαριασμών και διατάξεις εφαρμογής», σελ.

ΠΡΟΕΔΡΕΥΩΝ ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΚΡΕΜΑΣΤΙΝΟΣ Δ. , σελ.
ΜΩΡΑΪΤΗΣ Ν. , σελ.
ΠΟΛΑΚΗΣ Π. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΣΤ΄

Δευτέρα 26 Σεπτεμβρίου 2016

Αθήνα, σήμερα στις 26 Σεπτεμβρίου 2016, ημέρα Δευτέρα και ώρα 18.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ**. ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Θα ήθελα να κάνω δύο ανακοινώσεις προς το Σώμα:

α) Οι Υπουργοί Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας Ασφάλισης και Κοινωνικής Αλληλεγγύης, καθώς και οι Αναπληρωτές Υπουργοί Οικονομικών, Περιβάλλοντος και Ενέργειας κατέθεσαν στις 23-9-2016 σχέδιο νόμου: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της Συμφωνίας δημοσιονομικών στόχων και διαρθρωτικών μεταρρυθμίσεων».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον.

Παραπέμφθηκε στις συναρμόδιες Διαρκείς Επιτροπές.

β) Οι Υπουργοί Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, καθώς και ο Αναπληρωτής Υπουργός Οικονομικών κατέθεσαν σήμερα, 26-9-2016, σχέδιο νόμου: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή πληροφοριών Χρηματοοικονομικών Λογαριασμών και διατάξεις εφαρμογής».

Παραπέμπεται στην αρμόδια Διαρκή Επιτροπή.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Δεν θα συζητηθεί λόγω κωλύματος τους ερωτώντος Βουλευτή η τρίτη με αριθμό 1303/20-9-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια.

Δεν θα συζητηθεί λόγω κωλύματος τους ερωτώντος Βουλευτή η έκτη με αριθμό 1227/6-9-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη.

Δεν θα συζητηθεί λόγω φόρτου εργασίας του αρμόδιου Υπουργού –και θα επαναπροσδιοριστεί για συζήτηση- η πρώτη με αριθμό 1291/19-9-2016 επίκαιρη ερώτηση πρώτου κύκλου του Βουλευτή Ρεθύμνης της Νέας Δημοκρατίας κ. Ιωάννη Κεφαλογιάννη προς τον Υπουργό Επικρατείας κ. Νικόλαο Παππά, σχετικά με το νομικό καθεστώς κυπριακής εταιρίας που συμμετέχει στο μετοχολόγιο της «Αυγής Α.Ε.».

Επίσης, δεν θα συζητηθούν λόγω φόρτου εργασίας του Υπουργού κ. Ευκλείδη Τσακαλώτου οι εξής ερωτήσεις: η δεύτερη με αριθμό 1295/19-9-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Οικονομικών,σχετικά με τη «νομοθετική ρύθμιση για επέκταση εγκεκριμένων εξόδων πέραν των νοσηλίων», καθώς και η έβδομη με αριθμό 1191/29-8-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου, προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών.

Η πρώτη με αριθμό 1292/19-9-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υποδομών, Μεταφορών και Δικτύων,σχετικά με τη «νότια χάραξη» στην Πατρών-Πύργου, δεν θα συζητηθεί λόγω ανειλημμένων υποχρεώσεων του Υπουργού Υποδομών, Μεταφορών και Δικτύων κ. Χρήστου Σπίρτζη.

Η δεύτερη με αριθμό 1271/15-9-2016 επίκαιρη ερώτηση δευτέρου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Υγείας**,** σχετικά με τον επικείμενο κίνδυνο εξάντλησης του προϋπολογισμού των νοσηλευτικών μονάδων στο Νομό Αχαΐας λόγω υποχρηματοδότησης, με αποτέλεσμα την αδυναμία χορήγησης φαρμάκων υψηλού κόστους σε ευπαθείς ομάδες, δεν θα συζητηθεί λόγω ανειλημμένων υποχρεώσεων του Υπουργού Υγείας κ. Ξανθού.

Η τέταρτη με αριθμό 1260/13-9-2016 επίκαιρη ερώτηση δεύτερου κύκλου του Βουλευτή Ηλείας της Νέας Δημοκρατίας κ**.** Κωνσταντίνου Τζαβάρα προς τον Υπουργό Εσωτερικών και Διοικητικής Ανασυγκρότησης,σχετικά με την κήρυξη ως θεομηνιόπληκτων των Δήμων Ανδραβίδας-Κυλλήνης και Πηνειού και τη λήψη μέτρων για τις αποζημιώσεις των πληγέντων πολιτών, δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης, κ. Παναγιώτη Κουρουμπλή.

Η πέμπτη με αριθμό 1253/12-9-2016 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης,σχετικά με την «εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς», δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης, κ. Παναγιώτη Κουρουμπλή.

Από δεκαπέντε ερωτήσεις, θα γίνουν δύο. Δεν ξέρω εάν θυμάστε, ένα παλιό έργο, το «Χάσαμε τη θεία, στοπ», αλλά εδώ έχουμε το «Χάσαμε τους Υπουργούς, στοπ».

Υπάρχει επιστολή του Γραμματέα της Κυβέρνησης, κ. Μιχαήλ Καλογήρου, που επιβεβαιώνει –δεν χρειάζεται να κατατεθεί στα Πρακτικά- τους λόγους, που ήδη ανέγνωσα της μη παρουσίας των Υπουργών.

Θα συζητηθεί λοιπόν η τρίτη με αριθμό 1268/13-9-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Υγείας,σχετικά με τη μεταφορά και λειτουργία της 3ης πανεπιστημιακής καρδιολογικής κλινικής από το «Λαϊκό» στο Νοσοκομείο «Ευαγγελισμός».

Στην ερώτηση θα απαντήσει ο Αναπληρωτής Υπουργός Υγείας, κ. Παύλος Πολάκης.

Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, προτού μπω στην ερώτηση, παρακαλώ κρατήστε μου τον χρόνο..

**ΠΡΟΕΔΡΕΥΩΝ (Νικήτας Κακλαμάνης):** Εντάξει είναι δύο ερωτήσεις και θα υπάρχει μια ανοχή.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ναι αλλά δεν θα μπω αμέσως στην ερώτηση για να θίξω προηγουμένως ένα μείζον θέμα που είναι ίσως πιο μείζον και από την ερώτηση.

Βεβαίως, οι Υπουργοί έχουν φόρτο εργασίας, άλλοι έχουν απασχόληση, άλλοι είναι στο εξωτερικό. Είναι κατανοητά όλα αυτά. Έχει ληφθεί, όμως, απόφαση στη Διάσκεψη των Προέδρων ότι επειδή υπάρχουν όλα αυτά, να τίθεται μια ημερομηνία ή μία ημέρα για τον κάθε έναν Υπουργό Εργασίας, Υπουργό Υγείας ή οποιονδήποτε Υπουργό ο οποίος θα αποφεύγει τα ραντεβού του εκείνη την ημέρα και θα έρχεται στη Βουλή για να απαντήσει.

Όμως, αυτό δεν έχει γίνει μέχρι τώρα. Και βλέπετε ότι υπάρχει αυτό το φαινόμενο, το οποίο βέβαια δεν θα έλεγα ότι τιμά το Κοινοβούλιο. Αυτή είναι απόφαση που έχει ληφθεί.

**ΠΡΟΕΔΡΕΥΩΝ (Νικήτας Κακλαμάνης):** Ναι, εάν ενθυμείστε, συμπληρώθηκε αυτή η απόφαση με το ότι θα αναθεωρηθεί το Β΄ Τμήμα του Κανονισμού της Βουλής συνολικά μόλις ανοίξει η νέα σύνοδος, δηλαδή, σε μία εβδομάδα, όπου μέσα εκεί θα ενταχθεί και αυτό το οποίο είπατε. Και είπαμε ότι θα συμπεριλάβουμε και άλλα πράγματα.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Χαίρομαι ιδιαιτέρως.

**ΠΡΟΕΔΡΕΥΩΝ (Νικήτας Κακλαμάνης):** Ξεκινάει τώρα ο χρόνος για να αναπτύξετε την ερώτησή σας.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Έρχομαι, λοιπόν, στην ερώτηση. Είναι ένα μεγάλο πρόβλημα πράγματι. Επί χρόνια δεν μπορεί να λειτουργήσει μια πανεπιστημιακή κλινική, διότι άλλοι την θέλουν και άλλοι δεν την θέλουν. Αυτό είναι το ερώτημα. Και έτσι παρ’ ότι έχει θεσμοθετηθεί, υπάρχει κοινή απόφαση από το 2003 να λειτουργήσει αυτή η Γ΄ πανεπιστημιακή καρδιολογική κλινική, μέχρι σήμερα δεν λειτουργεί.

Εγώ προσωπικά σε κάθε Υπουργό που αναλαμβάνει υποβάλλω την ίδια ερώτηση. Όλοι οι Υπουργοί λένε περίπου τα ίδια, ότι δηλαδή, όπου να ’ναι θα λειτουργήσει. Αυτή, όμως, δεν λειτουργεί.

Οι άνθρωποι, λοιπόν, αντιμετωπίζουν αδιέξοδο. Δεν είναι δυνατόν! Πρέπει να σας πω ότι ένας καθηγητής συγκεκριμένα της καρδιοχειρουργικής–να μην πω το όνομά του- πήρε σύνταξη. Εμήνυσε το δημόσιο και πήρε και μισό εκατομμύριο αποζημίωση, διότι όλη του τη θητεία δεν κατάφερε να λειτουργήσει την καρδιοχειρουργική κλινική.

Στην καρδιοχειρουργική είναι τέσσερις καθηγητές. Ο ένας συνταξιοδοτήθηκε, ο άλλος παραιτήθηκε, τώρα είναι ο τέταρτος αυτήν τη στιγμή καθηγητής, ο οποίος διεκδικεί να λειτουργήσει η κλινική.

Εδώ μου έστειλαν –και ασφαλώς και στο Υπουργείο γιατί το απευθύνουν στους Υπουργούς και στο ΚΕΣΥ- πρόταση των εργαζομένων στον «Ευαγγελισμό» –την υπογράφουν ογδόντα, οι οποίοι είναι και καθηγητές και συντονιστές διευθυντές- που θέλουν να πάει στον «Ευαγγελισμό». Για διαφόρους λόγους, που δεν είναι της παρούσης, μέχρι τώρα δεν πήγε.

Το ερώτημα, λοιπόν, είναι: Θα λειτουργήσει αυτή η κλινική σε κάποιο νοσοκομείο με προϋποθέσεις ότι δεν θα είναι απομονωμένη, ότι θα έχει τα απαραίτητα όργανα; Διότι αν δεν έχει τα απαραίτητα όργανα τι είδους εκπαίδευση ή μετεκπαίδευση θα κάνει όταν είναι και πανεπιστημιακή κλινική; Να μην είναι, δηλαδή, ένα νοσοκομείο απομονωμένο, να έχει υποδομές, για να μπορεί να λειτουργήσει.

Τώρα, επειδή δεν θέλω να μπούμε στην ιστορία, διότι αν μπούμε στην ιστορία δεν θα τελειώσουμε, το καλύτερο είναι να περιμένουμε από το Υπουργείο και από τον Υπουργό να πει τι θα γίνει, για να μην αρχίσουμε και λέμε τι δεν έγινε. Δηλαδή, αυτό θα ήθελα να ακούσω.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, και στη Βουλή και στην ιατρική μου δίνετε μία ευκαιρία να πω μερικά πράγματα.

Κατ’ αρχάς, εδώ δεν μιλάμε για τη μεταφορά της Γ΄ πανεπιστημιακής καρδιολογικής. Μιλάμε για την εγκατάσταση του καθηγητή, του κ. Μανώλη, στον «Ευαγγελισμό». Να ξεχωρίζουμε λίγο τα πράγματα. Εάν έχετε κάτι άλλο να πείτε να μου το πείτε και εμένα μετά να απαντήσω και σε αυτό.

Ο κ. Μανώλης –γιατί τα πράγματα είναι απλά και πρέπει να μιλάμε και επί του συγκεκριμένου και όχι επί του θεωρητικού- κατείχε θέση συντονιστή διευθυντή στο ΕΣΥ από το 2004. Εκλέχτηκε καθηγητής το 2013, επεδίωξε να διατηρήσει και τις δύο θέσεις, κάνοντας αίτηση να παραμείνει ως καθηγητής μερικής απασχόλησης, το οποίο απερρίφθη με ΦΕΚ. Λύθηκε η υπαλληλική του σχέση με τον «Ευαγγελισμό» τον Ιούνιο του 2014. Απέτυχε να αναλάβει τη διεύθυνση της Α΄ Πανεπιστημιακής Καρδιολογικής Κλινικής του Ιπποκράτειου που ζήτησε και ανέλαβε καθήκοντα Διευθυντή της Γ΄ Καρδιολογικής Κλινικής στο Λαϊκό Νοσοκομείο, όπου εκεί, προφανώς, δεν υπήρχε χώρος να διατεθεί σε κρεβάτια κ.λπ.. Αυτό, όμως, είναι θέμα του πανεπιστημίου.

Από τότε ξεκίνησε μία διαδικασία, πάρθηκαν κάποιες αποφάσεις που άφηναν βέβαια μία διατύπωση συγκεκριμένη ότι «δεχόμαστε να μεταφερθεί στον «Ευαγγελισμό» εάν δεν προκληθεί δυσλειτουργία».

Το θέμα είναι ότι δεχόμαστε να μεταφερθεί η Γ΄ πανεπιστημιακή καρδιολογική, μόνο που αυτή η Γ΄ πανεπιστημιακή καρδιολογική είναι μόνο ο κ. Μανώλης. Δεν ξέρω εγώ να υπάρχουν λέκτορες, δεν ξέρω να υπάρχουν επίκουροι, δεν ξέρω να υπάρχει εξοπλισμός, ο οποίος θα πάει να εγκατασταθεί. Ουσιαστικά εγώ ανέπεμψα αυτήν την προηγούμενη απόφαση και προς το ΚΕΣΥ και προς τις υπηρεσίες.

Υπάρχει επιστροφή, η οποία λέει ότι πραγματικά πρακτικά –και με βάση τους νόμους που εσείς έχετε ψηφίσει και που έχει ψηφίσει και ο κ. Λοβέρδος το 2012, αν θυμάμαι καλά, που ενοποίησε τις δύο Κλινικές του «Ευαγγελισμού», οι οποίες λειτουργούν, βέβαια, εν είδει ξεχωριστών τμημάτων- ουσιαστικά η επιστροφή του κ. Μανώλη θα σημαίνει ότι πηγαίνει ως πανεπιστημιακός συντονιστής διευθυντής δύο κλινικών ογδόντα κλινών. Καταλαβαίνετε τι μπορεί να δημιουργήσει αυτό το πράγμα.

Ουσιαστικά θα πούμε ότι τύποις μεταφέρουμε την Γ΄ πανεπιστημιακή καρδιολογική, ουσιαστικά θα μεταφέρουμε τον κ. Μανώλη να διευθύνει τους νοσοκομειακούς καρδιολόγους του «Ευαγγελισμού», των δύο κλινικών, οι οποίοι έχουν και κάνουν τεράστια δουλειά, έχουν αναπτυγμένα όλα τα τμήματα και όλες τις προχωρημένες τεχνικές της καρδιολογίας και εξοπλίζονται τώρα και με άλλα πράγματα, όταν τελειώσουν και οι νέες πτέρυγες του χειρουργείου, και με τον δεύτερο στεφανιογράφο και με εργαστήρια ηλεκτροφυσιολογίας κ.λπ.. Μην λέμε τώρα αυτά τα πράγματα θα υπάρξουν σύντομα ανακοινώσεις γι’ αυτά.

Προτάθηκε στον κ. Μανώλη και προς το πανεπιστήμιο να πάει στο Γενικό Ογκολογικό Νοσοκομείο «Αγίων Αναργύρων» και να αναπτύξει εκεί μία κλινική. Δεν δέχθηκε. Προτάθηκε να πάει στο «Σωτηρία», απ’ ό,τι ξέρω. Πάλι δεν το δέχθηκε.

(Στο σημείο αυτό κτυπάει του κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Σήμερα υπάρχει χρόνος λόγω των μόνο δύο ερωτήσεων που απαντώνται.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Νομίζω ότι πρέπει να δοθούν κάποιες συγκεκριμένες απαντήσεις γιατί δεν περίμενα έρθει και στη Βουλή σαν επίκαιρη ερώτηση το θέμα.

Του προτάθηκε να πάει στο «Ευγενίδειο», που τώρα έχουμε κάνει μία συνεννόηση και με τον ΕΟΠΥΥ, που εκεί θα εγκατασταθούν πανεπιστημιακές κλινικές.

Ξέρετε, το «Ευγενίδειο» είναι η μοναδική ιδιωτική κλινική ιδιοκτησίας του πανεπιστημίου. Έχει το 97% των μετοχών και αν θυμάστε από παλιά, το «Ευγενίδειο» πέρασε στο πανεπιστήμιο μετά από μία κατάληψη που είχε κάνει το δικό μου έτος, το τέταρτο έτος τότε, που δεν είχαμε πολλές κλινικές για να εκπαιδευτούμε και έγινε όλη αυτή η ιστορία μετά το θάνατο του Ευγενίδη με τη χήρα του που δεν ήθελε να υλοποιήσει τη διαθήκη. Πέρασε, λοιπόν, στο πανεπιστήμιο, κάποια χρόνια λειτούργησαν οι ιδιωτικές κλινικές και μετά έγινε ένα «μαγαζί», στο οποίο χειρουργούσαν κάποιοι πανεπιστημιακοί, λείποντας από τα καθήκοντά τους.

Εξηγήσαμε, λοιπόν, στον Πρύτανη, τον κ. Δημόπουλο, ότι προκειμένου το «Ευγενίδειο» να μην αντιμετωπίζεται ως ιδιωτική κλινική που έχει σύμβαση με τον ΕΟΠΥΥ, αλλά ως δημόσιο ίδρυμα που παρέχει δημόσιες υπηρεσίες και έχει σύμβαση με τον ΕΟΠΥΥ, για να μην υπόκειται σε «claw back» κ.λπ., θα εγκαταστήσει πανεπιστημιακές κλινικές και τμήματα, θα εκπαιδεύονται φοιτητές και τότε θα προχωρήσουμε στα υπόλοιπα. Υπάρχει τέτοια απόφαση της Συγκλήτου και υπάρχει και αυτή η πρόταση. Υπάρχει, λοιπόν, πεδίον δόξης λαμπρό για τον κ. Μανώλη.

Επίσης, θέλω να πω και κάτι άλλο. Δώσαμε πενήντα θέσεις -σε συνεννόηση με το Υπουργείο Παιδείας- επειδή εδώ και πολλά χρόνια δεν έχει μπει «νέο αίμα» στο Πανεπιστήμιο. Τα παλαιότερα χρόνια είχε μπει μπόλικο «νέο αίμα». Βεβαίως, εδώ να κάνω μία παρένθεση και να πω ότι είμαστε το μοναδικό πανεπιστήμιο, η Ιατρική Σχολή –και αυτό κρατάει από πολύ παλιά, από τη χούντα, από την Ένωση Καθηγητών Υγείας του Πανεπιστημίου Αθηνών κ.λπ.- όπου όσοι γιοι, κόρες, γαμπροί και βαφτιστικοί υπάρχουν και δεν μπορούσαν να βρουν κάποια εποχή διέξοδο στο δημόσιο, διορίζονταν σαν λέκτορες ή σαν επίκουροι στο πανεπιστήμιο Αθηνών και δη στην Ιατρική Σχολή. Εάν δεν με απατά η μνήμη μου, πρέπει να είναι καμμιά πενηνταπενταριά αυτοί που είναι συγγενείς παλαιών καθηγητών της Ιατρικής κ.λπ..

Τέλος πάντων, τα τελευταία χρόνια στα επαρχιακά πανεπιστήμια δεν έχει προσληφθεί κόσμος και δώσαμε πενήντα θέσεις. Είπαμε, μάλιστα, ότι θα πάρουν από επτά άτομα σε κάθε επαρχιακό πανεπιστήμιο και οκτώ άτομα θα πάρει η Ιατρική της Αθήνας ως η μεγαλύτερη σχολή.

Να προβλέψουν, λοιπόν, εκεί κάποιες θέσεις, να πάρουν και πανεπιστημιακούς καρδιολόγους, να βρουν δουλειά και κάποια νέα παιδιά και όχι μόνο συγγενείς, να στελεχώσουν την κλινική, να την εγκαταστήσουν στο «Ευγενίδειο» και να αναπτύξει εκεί τις ικανότητές του ο κ. Μανώλης και όλοι αυτοί που θα τον συνοδεύουν.

Αυτά ήθελα να πω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κρεμαστινέ, έχετε τον λόγο με τη σχετική άνεση στο χρόνο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κατ’ αρχάς, δεν θα ήθελα να προσωποποιήσω το θέμα, διότι δεν είναι θέμα προσωπικό, για να μιλήσω για τον κ. Μανώλη. Πάντως, μιας και το αναφέρατε, είναι ένας από τους καλύτερους καθηγητές της καρδιολογίας και από τους ανθρώπους που εργάζονται.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν διαφώνησα σ’ αυτό.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Όχι, λέω τη γνώμη μου και κλείνω με αυτό το θέμα, επειδή δεν είναι προσωπικό το θέμα.

Επίσης, δεν θα διαφωνήσω σε ό,τι είπατε για ορισμένους καθηγητές, αλλά πρέπει να ξέρετε ότι υπάρχουν και άλλοι καθηγητές που δεν έχουν κάνει κάτι τέτοιο. Παραδείγματος χάριν, επειδή είμαι μπροστά σας, πρέπει να σας πω ότι, όχι μόνο δεν έχει διοριστεί συγγενής μου στο πανεπιστήμιο, αλλά ούτε καν υπάρχει στις εργασίες μου συγγενής μου. Εάν τις ψάξετε όλες, στο «PubMed είναι αρκετές…

**ΠΡΟΕΔΡΕΥΩΝ (Νικήτας Κακλαμάνης):** Δεν ήταν προσωπική η αναφορά, γενική ήταν.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Όχι, δεν το αναφέρω ως προσωπική αναφορά, αλλά θέλω να το πω εκ μέρους των καθηγητών που είναι άλλης κατηγορίας. Δηλαδή, δεν απολογούμαι για αυτούς που λέτε, αλλά απολογούμαι για τους άλλους, στους οποίους θέλω να ανήκω και εγώ. Μην φέρνουμε όλα τα πράγματα ίσα βάρκα-ίσα νερά, διότι τότε δεν κάνουμε τίποτα. Άρα λοιπόν, δεν είναι το θέμα μας προσωπικό.

Το θέμα μας όμως, είναι πανεπιστημιακό. Γι’ αυτό σας είπα ότι ο προηγούμενος καρδιοχειρουργός καθηγητής πήρε σύνταξη και μήνυσε το δημόσιο. Ε, τώρα, να κάνουν και αυτοί μήνυση, δεν θα είναι καλό.

Εκείνο που θέλω να σας πω –και το είπα- είναι ότι εάν για οποιονδήποτε λόγο δεν μπορεί να γίνει στον «Ευαγγελισμό», όπου και να γίνει –και πρέπει να γίνει- πρέπει να έχει υποδομή πανεπιστημιακής κλινικής. Δηλαδή, δεν μπορεί να μην έχει αιμοδυναμικό, δεν μπορεί να μην έχει σύγχρονα μηχανήματα. Νομίζω ότι δεν είναι πάρα πολλά τα λεφτά.

Εκείνο που θα ήθελα στη δευτερολογία να μου πείτε είναι ότι ναι, σκεφτόμαστε να γίνει εκεί, που να μην είναι απομακρυσμένο. Παραδείγματος χάριν, στους «Αγίους Αναργύρους» να γίνει, αλλά εάν πηγαίνουν εκεί οι φοιτητές, πώς θα πηγαίνουν στα άλλα μαθήματα; Θα κάνουν μόνο καρδιολογία και μετά θα ξεκινούν από εκεί να κατεβαίνουν στο κέντρο;

Στα άλλα που είπατε, προσωπικά δεν έχω αντίρρηση, αλλά θα ήθελα να είναι πλήρως στελεχωμένη η κλινική από πλευράς υποδομών.

Άρα λοιπόν, εάν στην απάντησή σας κλείσετε με αυτό το θέμα, εγώ είμαι ικανοποιημένος. Αυτό ρωτώ βασικά, δεν ρωτώ προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο. Νομίζω ότι πάμε να βρούμε μία λύση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, κύριε συνάδελφε, νομίζω ότι στην πρωτολογία μου απάντησα. Αυτό δεν είναι ένα θέμα που θα το λύσει αποκλειστικά το Υπουργείο Υγείας.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Μου το είπαν…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, δεν ισχύει αυτό που λέτε με τους «Αγίους Αναργύρους». Δηλαδή, στο ΚΑΤ δεν πάνε φοιτητές Ιατρικής, στο Σισμανόγλειο δεν πάνε, στη Νίκαια δεν πάνε, στο Αττικό δεν πάνε; Γύρω γύρω από το «τρίγωνο των Βερμούδων», εκεί «Βασιλίσσης Σοφίας-Ευαγγελισμός-Λαϊκό» πρέπει να εγκατασταθούν όλοι; Έχει ψωμί και αλλού. Έχει ανάγκες και αλλού ο τόπος.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Όπου υπάρχουν προβλήματα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και είπαμε και η διάχυση του πανεπιστημίου, ας πούμε και σε άλλα νοσοκομεία, καλό κάνει, ανεβάζει το επίπεδο κ.λπ..

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Όχι, είναι και άλλα τμήματα …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ είχα την τύχη να κάνω ειδικότητα σε μία πανεπιστημιακή κλινική, η οποία εγκαταστάθηκε στη Νίκαια, στην Δ΄ πανεπιστημιακή χειρουργική. Δεν παραπονιούνταν καθόλου οι φοιτητές που έρχονταν εκεί. Καθόλου δεν παραπονιούνταν. Με την όρεξή τους έρχονταν, γιατί μάθαιναν πράγματα. Το αν παραπονιέται να πάει ή να γυρίσει ο φοιτητής έχει να κάνει με το τι του μαθαίνει ο δάσκαλός του. Αν του μαθαίνει ο δάσκαλός του, και στα Μέγαρα πάει και στα Σούρμενα πάει. Πρώτον, αυτό.

Δεύτερον, σας είπα ότι εμείς δώσαμε αυτές τις θέσεις που δώσαμε στο πανεπιστήμιο από ΠΙΣ που ήταν για το Υπουργείο Υγείας, ακριβώς για να ενισχυθούν και δη και οι επαρχιακές ιατρικές σχολές της περιφέρειας. Είναι απόφαση του πανεπιστημίου να προσλάβει τέτοιους ανθρώπους. Έχει χώρια προϋπολογισμό το πανεπιστήμιο, επιδοτείται και από το Υπουργείο Υγείας, αλλά και από το Υπουργείο Παιδείας, που μπορεί να αγοράσει αυτούς τους εξοπλισμούς και νομίζω οι «Άγιοι Ανάργυροι» είναι μια λύση, γιατί πραγματικά είναι ανάπτυξη ενός νοσοκομείου στη βόρεια μεριά της Αττικής. Είναι μακριά, όμως τι να κάνουμε δηλαδή;

Από εκεί και πέρα, αν εκτιμήσει το πανεπιστήμιο ότι θέλει να το πάει στο «Ευγενίδειο» και δεχθεί να πάει, και εκεί υπάρχουν χώροι και μπορεί να αναπτυχθεί η κλινική.

Τώρα, για το άλλο που είπατε, να πω μια κουβέντα και να τελειώσω με αυτό. Εντάξει, γνωριζόμαστε, κύριε Κρεμαστινέ, όλοι. Γνωριζόμαστε σε σχέση με το τι συνέβαινε στην Ιατρική Σχολή Αθηνών. Ξέρω πάρα πολύ καλά ότι υπάρχουν εξαιρετικοί συνάδελφοι στους καθηγητές ιατρικής και αυτό φαινόταν και από τότε από τις φουρνιές τις δικές μου ποιων τα αμφιθέατρα γέμιζαν.

Θα θυμίσω τον Παπαζάχο, για παράδειγμα. Θα θυμίσω τον Παπαδόπουλο, στην Ανατομία. Θα θυμίσω μερικούς τέτοιους, αλλά υπήρχαν και κάποιοι άλλοι, οι οποίοι λάθρα βρέθηκαν εκεί και λάθρα έκαναν και τους επόμενους. Ένας λόγος που κάποια τμήματα και κάποιες ειδικότητες δεν περπατάνε αντίστοιχα με κάποια άλλα, έχει να κάνει και με αυτό. Εσείς γνωρίζετε καλύτερα από εμένα το πώς με βυζαντινές συνωμοσίες σε γενικές συνελεύσεις τμημάτων και της σχολής γινόταν. Νομίζω ότι τα ξέρει και ο Αντιπρόεδρος. Όλοι εκεί, γύρω γύρω, ήμασταν.

Δεν αναιρεί, λοιπόν, το ότι υπάρχουν άξιοι επιστήμονες κ.λπ., ότι έχουμε –δεν μιλάω πλειοψηφικά- μια τεράστια συγκέντρωση με τέτοιο τρόπο κρυμμένων και προσληφθέντων λεκτόρων και καθηγητών της Ιατρικής.

Εγώ μάλιστα έκανα και μια πρόσκληση –και κλείνω με αυτό- με το θέμα των μεταπτυχιακών υποτρόφων προς την ιατρική σχολή -και περιμένω απάντηση σ’ αυτό- και προς το Πανεπιστήμιο Αθηνών. Στους μεταπτυχιακούς υποτρόφους θα κάνετε δημόσια πρόσκληση και δώστε το παράδειγμα ως πανεπιστήμιο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Συμφωνώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το θέμα δεν είναι αν συμφωνείτε, κύριε Κρεμαστινέ, το θέμα είναι να το κάμετε. Το θέμα είναι να το κάμετε, όχι να συμφωνείτε γενικώς.

Δώστε το παράδειγμα της αξιοκρατίας. Βγάλτε δημόσια πρόσκληση στους τριάντα μεταπτυχιακούς υποτρόφους, που θέλετε να πάρει το πανεπιστήμιο, ο κάθε ένας που θέλει με γραπτές εξετάσεις να μπει και να πάει εκεί και όχι αυτός που θέλουμε να του απονείμουμε τον τίτλο του μεταπτυχιακού υποτρόφου να πάει να εφημερεύει, να κάνει έναν δεύτερο κύκλο εκπαίδευσης σε κάποια νοσοκομεία, να του φτιάξουμε τη χαρτούρα και την απαραίτητη εργασιορρύπανση που χρειάζεται για να γίνει αύριο λέκτορας ή δεν ξέρω τι και να τον βάλουμε στο δρόμο και στο αυλάκι της καθορισμένης πορείας. Αυτό είναι, «ιδού πεδίον δόξης λαμπρόν», αν θέλει να κάνει αυτό.

Όσο γι’ αυτό που είπατε για τις ογδόντα υπογραφές, εμένα μου στείλανε κάποια χαρτιά. Δεν έχει νόημα τώρα –μην τα λέω- που κάποιοι παίρνουν τις υπογραφές τους πίσω σε σχέση με το να πάει στον «Ευαγγελισμό».

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Να προχωρήσετε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η λύση, λοιπόν, είναι αυτή που περιέγραψα, κύριε Κρεμαστινέ, και νομίζω ότι σε συνεργασία με το πανεπιστήμιο ό,τι βοήθεια μας ζητηθεί θα τη δώσουμε προκειμένου να εγκατασταθεί αν μπορεί στο «Ευγενίδειο», αν μπορεί στους «Αγίους Αναργύρους» για να γίνει αυτό το πράγμα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πάντως συμπεραίνοντας, κύριε Υπουργέ, παρ’ ότι είχαν αρκετή δόση αληθείας αρκετά από αυτά που είπατε, αν θα περιμένουμε να γίνουν διαδικασίες εκλογής από αυτές τις οκτώ θέσεις που λέτε προκειμένου να στελεχωθεί σε ανθρώπινο δυναμικό η Γ΄ πανεπιστημιακή καρδιολογική κλινική, είναι πιο χρονοβόρες, το ξέρετε, από αυτές για την κρίση του ΕΣΥ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το γνωρίζω.

**ΠΡΟΕΔΡΕΥΩΝ (Νικήτας Κακλαμάνης):** Άρα, θα είναι ανενεργός ένας άνθρωπος που τυχαίνει και τον ξέρω και είναι άριστος θεραπευτής και ακόμη καλύτερος δάσκαλος. Νομίζω ότι έχετε πρακτικό μυαλό. Συνεννοηθείτε και με τον πρύτανη και με τον κ. Φίλη, να συντομεύσετε όσο μπορείτε αυτό το πράγμα.

Και επειδή είπατε για τους «Αγίους Αναργύρους», χρειάστηκε για στενό μου άνθρωπο να το επισκεφτώ και πρόκειται για ένα εξαιρετικό νοσοκομείο, το οποίο σχεδόν είναι άδειο, διότι δεν είναι πολύ ελκυστικό λόγω τοποθεσίας για εμάς τους γιατρούς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μια κουβέντα μόνο να πω. Οι διαδικασίες είναι θέμα του πανεπιστημίου να τις επιταχύνει, πρώτον.

**ΠΡΟΕΔΡΕΥΩΝ (Νικήτας Κακλαμάνης):** Είπα να συμβάλει και το Υπουργείο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και επίσης, έχει συσταθεί από το 2008 αυτή η κλινική. Θα μπορούσαν να είχαν προσλάβει.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν έγινε. Τώρα ας μην κάνουμε μνημόσυνα. Ό,τι μπορούμε από εδώ και πέρα να το κάνουμε.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Η πανεπιστημιακή κλινική πρέπει να έχει υποδομές για να μπορεί να κάνει εκπαίδευση…

**ΠΡΟΕΔΡΕΥΩΝ (Νικήτας Κακλαμάνης):** Και αυτό, αλλά των «Αγίων Αναργύρων» είναι ένα πολύ σύγχρονο, νέο νοσοκομείο.

Περνάμε στη τελευταία επίκαιρη ερώτηση. Είναι η τέταρτη με αριθμό 1302/20-9-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραϊτη προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις πρόσφατες καταστροφικές πλημμύρες στην Πελοπόννησο.

Θα απαντήσει ο Υπουργός κ. Αποστόλου.

Κύριε Μωραΐτη, έχετε τον λόγο με τη σχετική άνεση και σε εσάς, αφού είναι η τελευταία.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, πάλι σήμερα το ΚΚΕ φέρνει στη Βουλή το ζήτημα των πλημμυρών. Προχθές είχαμε για την Ηλεία και για όλη τη χώρα. Σήμερα, δυστυχώς, φέρνουμε το ζήτημα των πλημμυρών στην υπόλοιπη Πελοπόννησο και σήμερα, κύριε Υπουργέ, δυστυχώς μιλάμε για απώλειες ανθρώπινων ζωών. Υπήρχαν πέντε νεκροί από τις τελευταίες πλημμύρες στην περιοχή. Και δεν ήταν μόνο αυτό. Είχαμε και τεράστιες ζημιές ιδιαίτερα σε φτωχογειτονιές, υλικές ζημιές, όπως ήταν σε σπίτια σε μαγαζιά, σε οικοσκευές και σε άλλα.

Επίσης, τεράστιες ήταν οι καταστροφές που αφορούσαν τις αγροτικές καλλιέργειες. Είχαμε εκατοντάδες πλημμυρισμένα σπίτια και μαγαζιά, κατεστραμμένα αυτοκίνητα, ειδικά την Καλαμάτα και σε άλλες περιοχές της Μεσσηνίας, αλλά και της Κορίνθου και της Λακωνίας, και χιλιάδες στρέμματα καταστράφηκαν, ιδιαίτερα τους Δήμους Καλαμάτας, Οιχαλίας, Μεσσήνης, Γαργαλιάνων στη Μεσσηνία, και τον Δήμο Ευρώτα στη Λακωνία. Εκεί οι ζημιές ήταν ιδιαίτερα μεγάλες και εκτεταμένες.

Η κατάσταση αυτή, κύριε Υπουργέ, δεν μπορεί να αποδίδεται μόνο στις θεομηνίες. Θα πω στη δευτερολογία μου γιατί ακριβώς υπάρχουν όλες αυτές οι καταστροφές. Κατά τη γνώμη μας, είναι αποτέλεσμα ανυπαρξίας έργων υποδομής, αντιπλημμυρικής προστασίας και θωράκισης, ιδιαίτερα αυτών των περιοχών.

Έχουμε ζημιές, κύριε Υπουργέ, σε εθνικά δίκτυα, τα οποία παραδόθηκαν για χρήση –και θα πω πώς τα πληρώνει ο ελληνικός λαός μια και δύο και τρεις φορές- πριν δυο τρία χρόνια και πλημμύρισαν. Επομένως το ζήτημα είναι πάρα πολύ σοβαρό. Είναι η έλλειψη αυτών των υποδομών που δημιουργεί αυτά τα τεράστια προβλήματα.

Τώρα ερχόμαστε στο ερώτημα, κύριε Υπουργέ. Επισκεφθήκατε την περιοχή και εσείς προσωπικά και άλλο κυβερνητικό κλιμάκιο. Οι υποσχέσεις, κατά τη γνώμη μας, είναι αόριστες. Δεν έχουν κανένα αντίκρισμα. Για παράδειγμα, στις καλλιέργειες των αγροτών οι περισσότερες ζημιές και καλύπτονται από αυτόν τον αναχρονιστικό ΕΛΓΑ, που εμείς λέμε ότι είναι ένας φορομπηχτικός και φοροεισπρακτικός μηχανισμός, που το μόνο που κάνει είναι να χαρατσώνει τους αγρότες, ενώ απεναντίας, όταν έχουν ζημιές, δεν τους αποζημιώνει. Θα πούμε μετά για τα υπόλοιπα, για ΠΣΕΑ, για ταμεία αλληλεγγύης και πάει λέγοντας.

Επίσης, ζητάμε σε αυτό τον κόσμο που βρίσκεται σε αυτήν τη δύσκολη θέση να υπάρχει αναστολή των πληρωμών του ΕΝΦΙΑ, των δημοτικών τελών και άλλων χρεών προς την εφορία και τους ασφαλιστικούς οργανισμούς και όχι αυτό που κάνατε, κύριε Υπουργέ, που είπατε ότι θα υπάρξει μια εξάμηνη αναστολή αυτών των χρεών. Δηλαδή τι θα γίνει μετά από έξι μήνες; Θα έχουν χρήματα αυτοί οι άνθρωποι που είναι κατεστραμμένοι, που έχουν χάσει καλλιέργειες που έχουν χάσει ολόκληρο το βιός τους.

Επομένως, εμείς λέμε ότι πρέπει να παρθούν τώρα μέτρα ανακούφισης γι’ αυτόν τον κόσμο. Επίσης, πρέπει, κύριε Υπουργέ, να δεσμευτείτε, να βγάλετε συμπεράσματα, να δείτε ότι εκεί στην περιοχή χρειάζονται αντιπλημμυρικά έργα –και σε όλη τη χώρα, όχι μόνο εκεί- και να μπει ένας προγραμματισμός.

Βέβαια, εμείς ξέρουμε ότι αυτά σκοντάφτουν, γιατί δεν έχουν κέρδη για τους επιχειρηματικούς ομίλους, για τους κατασκευαστικούς ομίλους. Θα αναφερθώ και στη συνέχεια.

Επομένως, κλείνοντας, εμείς ζητάμε να παρθούν μέτρα και από τον κρατικό προϋπολογισμό για την ανακούφιση αυτών των πληγέντων, γιατί πραγματικά οι καταστροφές σε ορισμένες περιπτώσεις είναι ολοκληρωτικές και αυτός ο κόσμος βρίσκεται σε απόγνωση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, όλοι συγκλονιστήκαμε από τις απώλειες των ανθρώπινων ζωών. Επισκεφτήκαμε την περιοχή όσο γινόταν πιο γρήγορα και οι ζημιές, που αναφέρατε, ήδη έχουν επισημανθεί, ήδη έχουν υποβληθεί περίπου δύο χιλιάδες δηλώσεις και από την περασμένη εβδομάδα, ξεκίνησαν οι εκτιμήσεις στη Λακωνία και αυτήν την εβδομάδα, ήδη από σήμερα, ξεκίνησαν και οι εκτιμήσεις στην Μεσσηνία.

Όντως, υπάρχουν πάρα πολλές ζημιές, όπως και εσείς αναφέρατε στην ερώτησή σας. Αυτό που γίνεται από τη δική μας πλευρά είναι να δούμε πώς όλες αυτές τις ζημιές θα μπορέσουμε να τις καλύψουμε αναζητώντας πόρους από όλες τις πηγές που μπορούμε να έχουμε στη διάθεσή μας. Ήδη από την πλευρά του ΕΛΓΑ αυτή την ώρα έχει γίνει προσέγγιση για την αντιμετώπιση των εκατόν πενήντα συγκεκριμένων εκτιμήσεων που αφορούν ζωικό πληθυσμό, μελισσοσμήνη. Και όταν μιλώ για ζωικό πληθυσμό, αναφέρομαι ιδιαίτερα στην αιγοπροβατοτροφία. Επομένως, αυτές, οι οποίες καλύπτονται από τον ΕΛΓΑ, σύντομα, εφόσον έχουν εκτιμηθεί, θα ξεκινήσει η διαδικασία αντιμετώπισής τους.

Από εκεί και πέρα, υπάρχουν, όπως το ξέρετε, και ζημιές που αφορούν πάγιες εγκαταστάσεις, φυτικό κεφάλαιο, εξοπλισμό. Όλα αυτά μέσα από τη διαδικασία των γνωστών ως ΠΣΕΑ, των κρατικών ενισχύσεων στην προκειμένη περίπτωση, αφού στοιχειοθετηθεί ο συγκεκριμένος φάκελος, θα υποβληθεί στην ευρωπαϊκή επιτροπή για να τύχει ανάλογης έγκρισης και βεβαίως, θα εγκριθεί, για να δούμε πώς μέσα από τον κρατικό προϋπολογισμό θα καλύψουμε τις συγκεκριμένες ζημιές. Οι διαδικασίες είναι πιο γρήγορες απ’ ό,τι γινόταν τα προηγούμενα χρόνια.

Αναφερθήκατε ειδικά για τις περιπτώσεις που αφορούν ληξιπρόθεσμες υποχρεώσεις, εισπράξεις οφειλών, προστίμων. Ήδη, από την ώρα που οι περιοχές αυτές έχουν κριθεί ότι βρίσκονται σε έκτακτη ανάγκη, έχει ακολουθήσει η σχετική απόφαση του Υπουργού Οικονομικών και καλύπτει όλες αυτές τις περιοχές, δίνοντάς τους τη δυνατότητα να τα πληρώσουν.

Εσείς λέτε έξι μήνες. Ναι, όντως, δεν μπορεί με βάση τον νόμο να δοθεί δυνατότητα για περισσότερο από τους έξι μήνες. Όμως, αν κατά τη διαδρομή διαπιστωθεί ότι δεν μπορούν να τις υπηρετήσουν, διότι δεν έχουν επουλωθεί οι πληγές, θα το δούμε, θα συνεχιστεί, δηλαδή θα ανανεωθεί η κατάσταση σε έκτακτη ανάγκη.

Αναφερθήκατε στο Πρόγραμμα Δημοσίων Επενδύσεων όσον αφορά την Πελοπόννησο και ιδιαίτερα τα έργα υποδομών. Αυτό που σας λέω είναι ότι υπάρχει αυτή την ώρα ένας προϋπολογισμός σε όλη την Πελοπόννησο 20,2 εκατομμυρίων ευρώ που αφορά πιστώσεις για αποκατάσταση ζημιών. Από αυτές είναι διαθέσιμα άμεσα για τη φετινή χρονιά 1,4 εκατομμύρια ευρώ και βεβαίως, αυτό που έχει απορροφηθεί σήμερα είναι ελάχιστο. Εμείς περιμένουμε από τους αρμόδιους φορείς, αναφέρομαι ιδιαίτερα στην τοπική αυτοδιοίκηση, να μας υποβάλουν σχετικές προτάσεις να τις αντιμετωπίσουμε.

Τώρα, όσον αφορά το Υπουργείο Εσωτερικών: Και αυτό έχει εκδώσει σχετική απόφαση που αφορά τους δήμους της ευρύτερης περιοχής, που έχουν υποστεί ζημιές, να μπορούν να πάρουν ένα ποσό, για να αντιμετωπίσουν τις ζημιές, από ένα κονδύλιο 1,23 εκατομμύριων ευρώ, που υπάρχει για τα συγκεκριμένα προγράμματα και μέχρι σήμερα έχει απορροφήσει μόνο 315 χιλιάδες ευρώ. Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, και η σημερινή απάντηση, κατά τη γνώμη μας, δεν καλύπτει στο παραμικρό τις ανάγκες που έχουν δημιουργηθεί μετά τις πλημμύρες εκεί.

Βέβαια, η Κυβέρνησή σας λέει –δεν το είπατε σήμερα εδώ- όπως και οι προηγούμενες άλλωστε, ένα γνωστό τροπάριο, όπως λέει και ο λαός μας, ότι φταίνε τα ακραία καιρικά φαινόμενα. Ε, όχι, κύριε Υπουργέ. Εμείς λέμε ότι φταίει η ακραία αντιλαϊκή πολιτική, και η δική σας και των προηγούμενων, που αφήνει ανοχύρωτο το κράτος απέναντι σε αυτά τα φαινόμενα.

Ρωτάμε συγκεκριμένα, κύριε Υπουργέ: Στ’ αλήθεια, φταίνε τα καιρικά φαινόμενα που έκλεισε μιάμιση μέρα ο εθνικός δρόμος Τρίπολης-Καλαμάτας και Γαργαλιάνοι-Ρωμανός; Φταίνε τα ακραία καιρικά φαινόμενα που, όπως σας είπα, ένας δρόμος δύο χρόνων γίνεται μια απέραντη θάλασσα.

Κύριε Υπουργέ, φταίνε τα ακραία καιρικά φαινόμενα, που ειδικά στον δρόμο Γαργαλιάνοι-Ρωμανός για δέκα χιλιόμετρα δεν υπάρχει κανένας αποχετευτικός αγωγός και κανένα φρεάτιο που να καταλήγουν τα όμβρια νερά;

Κύριε Υπουργέ, φταίνε τα ακραία καιρικά φαινόμενα, που στις περισσότερες περιπτώσεις, μέσα σε φτωχογειτονιές ιδιαίτερα, της Καλαμάτας και αλλού, δεν υπάρχουν αναγκαία έργα και πλημμυρίζουν με την πρώτη βροχή το φθινόπωρο ολόκληρες περιοχές;

Κύριε Υπουργέ, ιδιαίτερα για τους δρόμους πρέπει να τονίσουμε ότι οι εργαζόμενοι, τα λαϊκά στρώματα πληρώνουν την κατασκευή τους και μετά πληρώνουν τη χρήση. Δεν υπάρχουν αποχετευτικοί αγωγοί, αλλά αν διανύσετε αυτόν τον δρόμο, είναι γεμάτος διόδια, κύριε Υπουργέ.

Επομένως, εμείς λέμε ότι φταίει αυτή η αντιλαϊκή πολιτική. Βέβαια, εμείς δεν έχουμε αυταπάτες. Καλούμε και τους εργαζόμενους της περιοχής και τους κατοίκους να μην έχουν αυταπάτες ότι μπορεί μέσα σε αυτό το βάρβαρο σύστημα του καπιταλισμού να υπάρξουν έργα. Είπα ότι όλα αυτά τα έργα απεντάσσονται από το ΕΣΠΑ, γιατί είναι μη επιλέξιμα, διότι, όπως ανέφερα, δεν αφήνουν κέρδη μεγάλα στους κατασκευαστικούς ομίλους.

Είπατε, κύριε Υπουργέ, ότι άρχισαν καταγραφές, ότι θα γίνουν εκτιμήσεις και όλα αυτά. Σας ρωτάμε συγκεκριμένα: Πού βρίσκεται αυτή τη στιγμή που μιλάμε το ζήτημα των καταγραφών σε ολόκληρη την Πελοπόννησο;

Είπατε, επίσης, ότι για όσες ζημιές δεν καλύπτει ο ΕΛΓΑ θα πάμε στα ΠΣΕΑ. Κατ’ αρχάς, να πω το εξής: Στην Αρκαδία εδώ και τρεις μήνες έχουν ξεκινήσει καταγραφές και δεν έχουν ολοκληρωθεί. Εάν μιλάμε για τέτοιους χρόνους, οι αγρότες δεν θα πάρουν αποζημιώσεις από τον ΕΛΓΑ, που δίνει σε αυτά που καλύπτει μετά από χρόνια. Για ποια ΠΣΕΑ μιλάτε, όμως, κύριε Υπουργέ; Σας είπα και προχθές, αυτό είναι που λέει ο λαός μας «ζήσε Μάη μου». Γιατί έχουμε περιπτώσεις στην Πελοπόννησο. Τέσσερα χρόνια, από τον Φλεβάρη του 2013 περιμένουν τα ΠΣΕΑ. Εμείς είπαμε ότι είναι μια χρονοβόρα διαδικασία, η οποία απαιτεί και την έγκριση της Ευρωπαϊκής Ένωσης. Και στο τέλος, αν πάρουν κάτι, θα πάρουν ψίχουλα οι πληγέντες.

Και ιδιαίτερα, κύριε Υπουργέ, καταρρίφθηκε ένας μύθος, γιατί πήγατε να περάσετε ένα ζήτημα ότι, ξέρετε, το Ταμείο Αλληλεγγύης της λυκοσυμμαχίας της Ευρωπαϊκής Ένωσης νοιάζεται για τους αγρότες και θα για τα άλλα λαϊκά στρώματα και θα τους αποζημιώσει. Υπάρχουν δύο απαντήσεις: Προχθές, σας μίλησα για την περίπτωση της Χίου. Τώρα, φτάνει άλλη απάντηση της αρμόδιας Επιτρόπου σε ερώτηση των Ευρωβουλευτών του ΚΚΕ και για τη Θάσο και γι’ αλλού. Δεν θεωρούνται επιλέξιμες οι ζημιές των ιδιωτών. Καλύπτουν μόνο πυρκαγιές. Ακούστε και τι άλλο καλύπτει: Καλύπτει μόνο, λέει, τα έξοδα αερομεταφοράς. Θα μας βάλει κάποια καύσιμα στα αεροπλάνα που θα πετάξουν πάνω από τις φωτιές. Αυτή είναι η Ευρωπαϊκή Ένωση. Και αυτό να το ακούσουν και οι εργαζόμενοι.

Και ιδιαίτερα εδώ υπάρχει το εξής πρόβλημα: Λέει η απάντηση της Επιτρόπου, την οποία θα καταθέσω στα Πρακτικά ότι για να παρθούν αποζημιώσεις πρέπει οι ζημιές να υπερβαίνουν το 1,5% του ακαθάριστου προϊόντος σε επίπεδο περιφέρειας. Για την Πελοπόννησο μιλάμε για κάποιες δεκάδες εκατομμύρια. Επομένως, δεν πρόκειται να πάρουν ευρώ οι πληγέντες στην περιοχή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μωραΐτη, ολοκληρώστε.

**ΝΙΚΟΛΑΟΣ ΜΩΡΑΪΤΗΣ:** Τελειώνω, κύριε Πρόεδρε.

Εμείς λέμε καθαρά ότι πρέπει να βγάλουν συμπεράσματα εκεί οι εργαζόμενοι. Σας το είπα και προχθές: Όταν σταματήσουν οι κάμερες της τηλεόρασης και σβήσουν οι φωτογραφικές μηχανές, θα ξεχαστούν, όπως έγινε και αλλού, όπως έγινε στην Άρτα πριν από τρία χρόνια.

Εμείς λέμε ότι πρέπει να πάρουν την υπόθεση στα χέρια τους μέσα από τους αγροτικούς συλλόγους, τα σωματεία τους, να οργανώσουν την πάλη τους και να απαιτήσουν πραγματικά μέτρα που θα δίνουν μια ανάσα ανακούφισης, γιατί τα βάσανά τους δεν πρόκειται να τελειώσουν μέσα σε αυτό το βάρβαρο σύστημα που ζούμε.

Ευχαριστώ.

(Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, να συμπληρώσω γι’ αυτά που θα πάρουν άμεσα οι πληγέντες ότι μετά την καταμέτρηση στα κοπάδια που έχουν υποστεί επιπτώσεις απώλειας βοσκήσιμης ύλης εξαιτίας αυτών των καταστροφών, θα δοθεί για εκατό μέρες ζωοτροφή.

**ΠΡΟΕΔΡΕΥΩΝ (Νικήτας Κακλαμάνης):** Υπαρκτά κοπάδια, όχι σαν αυτά της Ιθάκης!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μην ανοίγουμε πληγές.

**ΝΙΚΟΛΑΟΣ ΜΩΡΑΪΤΗΣ:** Κύριε Πρόεδρε, η παρέμβασή σας είναι άστοχη.

**ΠΡΟΕΔΡΕΥΩΝ (Νικήτας Κακλαμάνης):** Να ελαφρύνουμε λίγο την ατμόσφαιρα! Μόνοι μας είμαστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εκείνο που θέλω να σας πω για μια ακόμη φορά είναι ότι το Ταμείο Αλληλεγγύης, που διαρκώς το αναφέρετε, της Ευρωπαϊκής Επιτροπής δεν είναι διαρθρωτικό ταμείο, είναι συμπληρωματικό ταμείο. Και εξαιτίας, λοιπόν, αυτής του της λειτουργίας βάζει ορισμένους όρους, τους οποίους όρους, είτε το θέλουμε είτε δεν το θέλουμε, είμαστε υποχρεωμένοι να ακολουθήσουμε.

**ΝΙΚΟΛΑΟΣ ΜΩΡΑΪΤΗΣ:** Είναι μη επιλέξιμες.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όσον αφορά, λοιπόν, την Πελοπόννησο, για να μπορέσει να δώσει το Ταμείο Αλληλεγγύης, προϋποτίθεται ότι η ζημιά θα είναι το 1,5% του ΑΕΠ, δηλαδή 114,2 εκατομμύρια ευρώ. Σας είπα, λοιπόν, και προχθές και σας το λέω και πάλι ότι θα δούμε το σύνολο των ζημιών και εφόσον έχουν φτάσει σ’ αυτό το ύψος, τότε θα υποβάλουμε. Αν δεν το δούμε, αν δεν το τεκμηριώσομε, πώς θα το υποβάλουμε;

Ε, λοιπόν, δεν είναι τόσο μεγάλες οι ζημιές. Αυτό, τουλάχιστον, δείχνουν οι πρώτες μας εκτιμήσεις. Θα το κάνουμε, όμως. Θα το ακολουθήσουμε.

Όμως, εκείνο που προέχει αυτήν την ώρα είναι να δεχθούμε μερικά πράγματα. Λέτε εσείς ότι δεν φταίει ο καιρός φταίει, φταίει ο κακός μας σχεδιασμός. Κανένας δεν διαφωνεί ότι υπήρχαν έργα και υπήρχαν υποδομές, οι οποίες δεν είχαν τύχει της ανάλογης προσοχής. Αυτήν την ώρα, όμως, αυτό που σας καίει κι εσάς, καίει κι εμάς είναι να δούμε πώς αυτός ο κόσμος, ο οποίος έχει πληγεί, θα μπορέσει να σταθεί στα πόδια του.

Ε, λοιπόν, εμείς σας το λέμε και για μια ακόμη φορά ότι θα εξαντλήσουμε όλες τις δυνατότητες.

Όσον αφορά έργα υποδομών, σας είπα ότι υπάρχουν αντίστοιχα κονδύλια, αρκεί αυτά τα κονδύλια να ευαισθητοποιηθούν και σ’ αυτήν την περίπτωση δεν είναι μόνο η εκάστοτε Κυβέρνηση, είναι και όλοι οι φορείς, οι οποίοι έχουν σχέση.

Εγώ, κλείνοντας, θέλω να σας πω, αγαπητέ συνάδελφε, ότι τη δική σας αγωνία τη συμμεριζόμαστε, αλλά έχουμε μια διαφορά, ότι εμείς προσπαθούμε μέσα στην πραγματικότητα που διαμορφώνεται να υπηρετήσουμε αυτό για το οποίο πονάμε. Εσείς «πυροβολείτε στον αέρα» και ξέρετε ότι οι πυροβολισμοί στον αέρα δεν έχουν το αποτέλεσμα που επιθυμείτε.

**ΝΙΚΟΛΑΟΣ ΜΩΡΑΪΤΗΣ:** Στην καρδιά!

**ΠΡΟΕΔΡΕΥΩΝ (Νικήτας Κακλαμάνης):** Εντάξει! Ήταν στον λόγο του επάνω. Ο Υπουργός είναι πάντοτε ευγενής. Δεν είναι ότι «πυροβολούν στον αέρα». Έχουν μια άλλη άποψη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 18.48΄ λύεται η συνεδρίαση για αύριο, ημέρα Τρίτη 27 Σεπτεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**